“อุตุ” เตือนทั่วไทย เตรียมรับมือฝนตกหนัก-คลื่นลมแรง 5-9 ก.ย.นี้
กรมอุตุนิยมวิทยา เตือน 5-9 ก.ย.นี้ มรสุมพาดผ่านไทย ทำฝนเพิ่มเกือบทุกภาค อันดามัน-อ่าวไทย คลื่นสูง 2-3 เมตร แนะเรือเล็กงดออกจากฝั่ง
กรมอุตุนิยมวิทยา เตือน 5-9 ก.ย.นี้ มรสุมพาดผ่านไทย ทำฝนเพิ่มเกือบทุกภาค อันดามัน-อ่าวไทย คลื่นสูง 2-3 เมตร แนะเรือเล็กงดออกจากฝั่ง
3 ก.ย. 2565

ผู้สื่อข่าวรายงานอ้างอิง กรมอุตุนิยมวิทยา ระบุว่า ในช่วงวันที่ 5 – 9 กันยายน 2565 ร่องมรสุมกำลังแรงจะเลื่อนลงมาพาดผ่านภาคเหนือตอนล่าง ภาคกลางตอนบน และภาคตะวันออกเฉียงเหนือ ประกอบกับมรสุมตะวันตกเฉียงใต้ที่พัดปกคลุมทะเลอันดามัน ภาคใต้ และอ่าวไทยจะมีกำลังแรงขึ้น ลักษณะเช่นนี้ทำให้ประเทศไทยมีฝนเพิ่มขึ้นและมีฝนตกหนักถึงหนักมากบางแห่ง บริเวณภาคเหนือ ภาคตะวันออกเฉียงเหนือ ภาคกลาง รวมทั้งกรุงเทพมหานครและปริมณฑล ภาคตะวันออก และภาคใต้ ขอให้ประชาชนบริเวณดังกล่าวระวังอันตรายจากฝนตกหนักถึงหนักมากและฝนที่ตกสะสม ซึ่งอาจทำให้เกิดน้ำท่วมฉับพลันและน้ำป่าไหลหลาก โดยเฉพาะพื้นที่ลาดเชิงเขาใกล้ทางน้ำไหลผ่านและพื้นที่ลุ่ม
สำหรับคลื่นลมบริเวณทะเลอันดามันและอ่าวไทยจะมีกำลังแรงขึ้น โดยทะเลอันดามันตอนบนและอ่าวไทยตอนบนมีคลื่นสูง 2-3 เมตร บริเวณที่มีฝนฟ้าคะนองคลื่นสูงมากกว่า 3 เมตร ส่วนบริเวณทะเลอันดามันตอนล่างมีคลื่นสูงประมาณ 2 เมตร บริเวณที่มีฝนฟ้าคะนองคลื่นสูงมากกว่า 2 เมตร ขอให้ชาวเรือในบริเวณดังกล่าวเดินเรือด้วยความระมัดระวัง และหลีกเลี่ยงการเดินเรือบริเวณที่มีฝนฟ้าคะนอง สำหรับเรือเล็กบริเวณทะเลอันดามันและอ่าวไทยตอนบนควรงดออกจากฝั่งในช่วงวันที่ 5-9 กันยายน 2565 นี้ไว้ด้วย